༄། །རྟེན་འབྲེལ་གྱི་ཁྲིད་ཀྱི་ཞལ་གདམས་རྗེ་རྒོད་ཚང་པས་མཛད་པ་བཞུགས་སོ།།
ན་མོ་གུ་རུ། རྒྱུ་འབྲས་རྟེན་འབྲེལ་གྱི་ཁྲིད་ལ། སངས་རྒྱས་ནས་འགྲོ་དོན་བྱེད་པའི་དུས་སུ་ཞིང་ཁམས་ཡོངས་སུ་དག་པ་དང་། གདུལ་བྱ་ཡོངས་སུ་དག་པ་དང་། བདག་ཉིད་སྐུ་ཚེ་དང་ལོངས་སྤྱོད་འཁོར་གྱི་རྒྱུད་ཡོངས་སུ་དག་པར་བྱ་བའི་རྟེན་འབྲེལ་སྒྲིག་པར་བྱ་བ་ལ། ཞིང་བསམ་དངོས་གསུམ་གྱིས་རྟེན་འབྲེལ་སྒྲིག །དེ་ཡང་ཕྲིན་ལས་བཞིའི་སྒོ་ནས་སྒྲིག་སྟེ། བསམ་པ་བྱང་ཆུབ་མཆོག་ཏུ་སེམས་བསྐྱེད་ཅིང་མོས་གུས་ཀྱི་སེམས་དང་ལྡན་པ་རྟོགས་པ་ཐམས་ཅད་འདུ་འབྲལ་མེད་པ་གཅིག་གིས། དང་པོ་ཞི་བའི་ཕྲིན་ལས་ཡང་། ནད་ཞི་བར་བྱེད་པ་ལ། བད་ཀན་གྱི་ནད་ལ་བླ་མ་ང་དམ་ཚིག་སྒྲོལ་མ་སྐུ་མདོག་ལྗང་མོ་རིན་པོ་ཆེའི་རྒྱན་གྱིས་བརྒྱན་པ་ཕྱག་གཡས་ན་བདུད་རྩི་སྨན་གྱི་བུམ་པ་བསྣམས་པ། གཡོན་ན་དྲིལ་བུ་བསྣམས་པ་མཛེས་ཤིང་ཡིད་དུ་འོང་བ་གཅིག་བསྒོམ། རང་ཡང་དེ་ལྟར་དུ་བསྒོམ་ལ། བད་ཀན་སེལ་བའི་སྨན་སྐྱུར་སྨན་འབྲས་བུ་གསུམ་དང་། སྟར་བུ་དང་ཀ་བའི་རོ་ཐམས་ཅད་སྨན་བད་ཀན་གྱི་གཉེན་པོ་ཐམས་ཅད་ཕུལ་ལ། བདག་དང་སེམས་ཅན་ཐམས་ཅད་ཀྱི་བད་ཀན་གྱི་ནད་ཐམས་ཅད་སེལ་བར་བྱིན་གྱིས་བརླབ་ཏུ་གསོལ་བ་བཏབ་ལ། བུམ་པའི་ ? སྨིན་གྱིས་ལྟོར་འཐུངས་ཁྲུས་བྱས་པ་དང་། སྐུ་གསུང་ཐུགས་ལས་འོད་བྱུང་བས་བདག་དང་སེམས་ཅན་ཐམས་ཅད་ཀྱི་བད་ཀན་གྱི་ནད་ཐམས་ཅད་སངས་ཀྱིས་སོང་བར་བསམ། སྦྱང་བའི་སྔགས་ཀྱང་བཟླས། དེ་ནས་བད་ཀན་གྱི་ནད་ཐམས་ཅད་སེལ་བར་གྱུར་ཅིག་པའི་སྨོན་ལམ་བཏབ་ལ་བདེ་བ་དཔག་ཏུ་མེད་པ་སྤེལ་བའི་སྔགས་བཟླས་སོ། །
དེ་ནས་སྨོན་ལམ་དཔག་ཏུ་མེད་པ་གདབ། དེས་ཀུན་ལ་འགྲེ་བར་བྱའོ། །རླུང་གི་ནད་ལ་བླ་མ་སངས་རྒྱས་སྤྱན་མ་སྐུ་མདོག་སེར་མོ་རིན་པོ་ཆེའི་རྒྱན་གྱིས་བརྒྱན་པ་ངོ་བོ་བླ་མར་བསམ་ལ། རང་ཡང་དེ་ལྟར་བསྒོམ། སེམས་ཅན་ཐམས་ཅད་ཀྱང་དེ་ལྟར་བསྒོམས་ལ། ཕྱོགས་བཅུའི་འཇིག་རྟེན་གྱི་བཅུད་ཐམས་ཅད་དབུལ་ལོ། །རླུང་གི་ནད་ཞི་བར་གསོལ་བ་གདབ། སྦྱང་སྤེལ་སྔར་བཞིན་བྱ། བདེ་བར་བསྒོམ་ཞིང་སྨོན་ལམ་གདབ། གྲང་བའི་ནད་ལ་བླ་མ་མེ་གོས་དཀར་མོ་སྐུ་མདོག་དམར་མོ་ན་སྔ་མ་ལྟར་བསམས་ལ། རང་ཡང་དེ་ལྟར་བསམ། སེམས་ཅན་ཐམས་ཅད་ཀྱང་དེ་ལྟར་བསམས་ལ་འཇིག་རྟེན་ཁམས་ཀྱི་དྲོད་སྨན་ཐམས་ཅད་དབུལ་ལོ། །གསོལ་འདེབས་སྤེལ་སྦྱང་བདེ་བ་བསྒོམ་ཞིང་སྨོན་ལམ་བཏབ་པ་སོགས་སྔ་མ་བཞིན་བྱའོ། །ཚད་པ་ལ་བླ་མ་ཆུ་མ་མ་ཀི་སྐུ་མདོག་སྔོན་མོར་བསམ། རང་དང་སེམས་ཅན་ཐམ་ཅད་ཀྱང་དེ་ལྟར་བསམས་ལ་འཇིག་རྟེན་ཁམས་ཀྱི་བསིལ་སྨན་ཐམས་ཅད་དབུལ་ལོ། །གསོལ་འདེབས་སྤེལ་སྦྱང་བདེ་བ་བསྒོམ་ཞིང་སྨོན་ལམ་གདབ་པ་ལ་སོགས་པ་སྔ་མ་བཞིན་བྱའོ། །འདུ་བ་བཞི་སྦྱང་པའོ། །ཐོར་བུ་ཞི་བར་བྱ་བ་ནི། དང་པོ་སེམས་བསྐྱེད་ལ། དེ་ནས་སྨན་གྱི་རིགས་སྣ་ཚོགས་ལས་གྲུབ་པའི་བླ་མའི་ངོ་བོ་བཻཌཱུརྻ་འོད་ཀྱི་རྒྱལ་པོར་བསམས་ལ། འཇིག་རྟེན་ཁམས་ཀྱི་སྨན་སྣ་ཚོགས་ཕུལ། གསོལ་བཏབ་ནད་ཐམས་ཅད་ཞི་བར་བྱིན་གྱིས་བརླབ་ཏུ་གསོལ་ཞེས་བརྗོད། དེ་ཡང་ནད་ཀྱི་དངོས་པོ་ནི། རྨུ་ཆུ་དང་། གཟེར་དང་། ལྷོག་པ་དང་། གག་པ་དང་། སྲན་དང་། འཛེ་དང་། ཤུ་བ་དང་། གཡན་པ་དང་། ཕོལ་མིག་དང་། དྲེག་དང་། མགོ་ནད་དང་། མིག་ནད་དང་། རྣ་བ་ན་བ་དང་། ཡན་ལག་བྲུལ་བ་དང་། སྨྱོ་ཞིང་འབོག་པ་དང་། བརྒྱལ་བ་དང་། ཤིག་འཁྲིལ་གྱི་ནད་དང་། བཀྲེས་ཤིང་སྐོམ་པའི་ནད་ལ་སོགས་པ་ལ། གང་གི་གཉེན་པོ་གང་ཡིན་པའི་སྨན་དང་། འཇིག་རྟེན་དང་འཇིག་རྟེན་ལས་འདས་པའི་བདེ་བ་དང་། གཞན་ཡང་བདེ་བ་ཁྱད་ར་ཅན་ཐམས་ཅད་ཕུལ་ལ། ནད་དེ་དག་རྩ་བ་ནས་ཞི་བར་གསོལ་བ་གདབ། ཞི་བར་བསམ། སྤེལ་སྦྱང་བྱ། སྨོན་ལམ་གདབ། བླ་མ་རང་ལ་བསྟིམ་ལ་གཉིས་སུ་མེད་པའི་བདེ་བ་ཆེན་པོ་ཉམས་སུ་མྱོང་བས། རང་དང་སེམས་ཅན་ཐམས་ཅད་ཁྱབ་པར་བསམ་སྟེ་ནད་ཞི་བའོ། །གདོན་ཞི་བ་ལ་གསུམ་ལས། ཕོ་གདོན་ཞི་བ་ནི་བླ་མ་རྟ་མགྲིན་དུ་བསྒོམ། དེ་ཡང་སྐུ་མདོག་དམར་པོ་ཞལ་གཉིས་ལས་རྩ་ཞལ་མཆེ་བ་གཙིགས་པ་སྤྱན་གསུམ་དང་ལྡན་པ། ཕྱག་གཡས་ན་ཞིང་གི་དབྱུག་པ་འཕྱར་བ། གཡོན་པ་སྡིག་འཛུབ་མཛད་པ། སྟག་གི་ལྤགས་པས་ཤམ་ཐབས་བྱས་པ་གླང་པོ་ཆེའི་ལྤགས་པས་སྐུ་ལ་དཀྲིས་པ། ཐལ་ཆེན་གྱི་ཚོམ་བུ་དང་། ཞག་གི་སོར་རིས་དང་། རཀྟའི་ཐིག་ལེ་དང་། དུར་ཁྲོད་ཀྱི་ཆས་ཀྱིས་བརྒྱན་པ། སྤྱི་བོ་ན་རྟ་མགོ་⁽1763⁾ཁུང་ཤེལ་གྱི་མདོག་འདྲ་བ་གཅིག །རྟ་མགྲིན་གྱི་སྦྱི་བོར་བསྒོམས་ལ། ཕོ་གདོན་ཐམས་ཅད་སྐད་ཅིག་ལ་སྐྲག་པར་བསམ། དེ་དག་ཀྱང་སླར་ཡང་སེམས་ལ་འགོད་དོ།། ལྗང་ཁུ་རྣ་བ་ནག་པོ་ཟེ་བ་སེར་པོ་ཕྲུམ་ཕྲུམ་དམར་པོ་རྣ་བ་ནས་འབྲུག་སྒྲ་ལྡིར་བ། སྣ་ནས་རླུང་དམར་འཚུབ་པ། ཁ་ནས་གློག་དམར་འཁྱུག་པ། སྐུ་ལ་མེ་རི་འབར་བ། རྟ་སྐད་སྒྲོགས་པས་ཕྱོགས་བཅུའི་ཕོ་གདོན་ཐམས་ཅད་ཤིན་ཏུ་བྲེད་ཅིང་དངངས་པར་བསམ། རང་ཡང་དེ་ཀ་ལྟར་བསྒོམ། སེམས་ཅན་ཐམས་ཅད་ཀྱང་དེ་ལྟར་བསྒོམ། སངས་རྒྱས་དང་བྱང་ཆུབ་སེམས་དཔའ་ཐམས་ད་དེ་ཀ་ལྟར་བསྒོམས་ལ་དབུལ་ལོ། །གདོན་ཐམས་ཅད་སྐད་ཅིག་ལ་ཞི་བར་གསོལ་བ་དང་སྨོན་ལམ་གདབ་པར་བྱའོ། །མོ་གདོན་ལ་རང་དང་བླ་མ་སེམས་ཅན་ཐམས་ཅད་རྗེ་བཙུན་མར་བསྒོམས་ལ་སྔར་བཞིན་བྱའོ། །ཀླུ་གདོན་ལ་བླ་མ་ཕྱག་ན་རྡོ་རྗེ་སྐུ་མདོག་སྔོན་པོ་སྤྱན་གསུམ་མཆེ་བ་གཙིགས་པ། ཕྱག་གཡས་ན་རྡོ་རྗེ། གཡོན་ན་དྲིལ་བུ་སྡིག་འཛུབ་དང་བཅས་པ་ཐུགས་ཀར་འཛིན་པ། སྦྲུལ་དཀར་པོས་དབུ་ལ་བརྒྱན་པ། སེར་པོས་རྣ་བ་ལ། དམར་པོ་མགྲིན་པ་ལ། ལྗང་ཁུས་ཡན་ལག་ལ་བརྒྱན་པ། དབུ་ལ་གཏི་མུག་གི་ཁྱུང་དཀར་པོ་ཡོད་པ། དཔྲལ་བར་ང་རྒྱལ་གྱི་ཁྱུང་སེར་པོ། །མགྲིན་པར་འདོད་ཆགས་ཀྱི་ཁྱུང་དམར་པོ། །སྙིང་ཁར་ཞེ་སྡང་གི་ཁྱུང་ནག་པོ། །ལྟེ་བར་ཕྲ་དོག་གི་ཁྱུང་ལྗང་ཁུ། མེ་དཔུང་འབར་བ་དང་བཅས་པ་བསྒོམས་ལ། རང་དང་སེམས་ཅན་ཐམས་ཅད་དེ་ལྟར་བསྒོམ། ཁྲོ་བོ་ཀླུ་ཡི་གཉེན་པོ་ཐམས་ཅད་མཆོད་པར་དབུལ། འཇིག་རྟེན་ཁམས་ཀྱི་ཀླུ་གདོན་ཐམས་ཅད་ཟིལ་གྱིས་མནན་པར་བསམ། ཀླུ་ནད་ཐམས་ཅད་སྐད་ཅིག་གིས་གསོས་པར་བསམ། གསོལ་འདེབས་དང་སྨོན་ལམ་སྔར་ལྟར་རོ། །ཀླུ་གདོན་ཞི་བའོ། །ཉོན་མོངས་པ་ཞི་བ་ལ། གཏི་མུག་ཞི་བ་ལ་བླ་མ་རྣམ་པར་སྣང་མཛད་དུ་བསྒོམས་ལ། རང་དང་སེམས་ཅན་དེ་ལྟར་བསྒོམས། འཇིག་རྟེན་ཁམས་ཀྱི་གཏི་མུག་དག་པ་ཐམས་ཅད་དབུལ། གཏི་མུག་དག་པར་གསོལ་བ་གདབ། སྤེལ་སྔགས་བརྗོད། སྨོན་ལམ་གདབ། ཞེ་སྡང་ལ་བླ་མ་མི་སྐྱོད་པར་བསྒོམས་ལ་སྔར་བཞིན་བྱའོ། །ང་རྒྱལ་ལ་བླ་མ་རིན་འབྱུང་དུ་བསྒོམས་ལ་སྔར་བཞིན་བྱ། འདོད་ཆགས་ལ་བླ་མ་སྣང་མཐར་བསྒོམས་ལ་སྔར་བཞིན་བྱ། ཕྲག་དོག་ལ་བླ་མ་དོན་གྲུབ་ཏུ་བསྒོམས་ལ་སྔར་བཞིན་བྱའོ། །ཉོན་མོངས་པ་ཞི་བའོ། །སྤྱིར་ཉོན་མོངས་པ་ཐམས་ཅད་ཞི་བར་འདོད་པ་བླ་མ་དྲུག་པ་རྡོ་རྗེ་འཆང་དུ་བསྒོམས་ལ། ཉོན་མོངས་པ་ཞི་བ་ཐམས་ཅད་མཆོད་པར་དབུལ། རང་དང་སེམས་ཅན་ཐམས་ཅད་རྡོ་རྗེ་འཆང་དུ་བསྒོམ། ཉོན་མོངས་པ་ཐམས་ཅད་ཞི་བར་གསོལ་བ་གདབ། སྨོན་ལམ་བཏབ། དེ་སྤེལ་ལོ། །གཞན་གྱི་བསམ་སྦྱོར་ངན་པ་ཞི་བར་བྱ་བ་ནི། བླ་མ་ཐུགས་རྗེ་ཆེན་པོར་བསྒོམ། རང་དང་སེམས་ཅན་ཐམས་ཅད་ཀྱང་དེ་ལྟར་བསྒོམས་ལ། ཕྱོགས་བཅུའི་བསམ་སྦྱོར་དག་པ་དང་བྱང་སེམས་འབྱོངས་པ་དང་སངས་རྒྱས་དང་བྱང་ཆུབ་སེམས་དཔའ་ཐམས་ཅད་མཆོད་པར་འབུལ། གདུག་པ་ཅན་གྱི་བསམ་སྦྱོར་ངན་པ་ཐམས་ཅད་ཞི་བ་དང་། ཕན་ཚུན་བྱམས་པའི་སེམས་དང་ལྡན་པ་དང་། སྣང་སེམས་ཐམས་ཅད་གཅིག་ཏུ་འདྲེས་པ་དང་། བླ་མ་སངས་རྒྱས་དང་ཐུགས་ཡིད་གཅིག་འདྲེས་པར་གསོལ་བ་གདབ། སྨོན་ལམ་བཏབ་ཅིང་ཐུགས་ཡིད་གཅིག་ཏུ་ལྷུན་འདྲེས་པར་བསྒོམ། གཞན་སྣང་ཐམས་ཅད་ཀྱང་ཆོས་སྐུར་ཤར་བར་བསྒོམ་པ་སྟེ་ཞི་བའི་ཕྲིན་ལས་སོ། །རྒྱས་པའི་ཕྲིན་ལས་ལ། ཚེ་རྒྱས་པ་ནི་བླ་མ་མགོན་པོ་ཚེ་དཔག་མེད་ཕྱག་ན་བདུད་རྩི་བཅུད་ཀྱི་རྒྱལ་པོ་བླུག་པའི་ལྷུང་བཟེད་བསྣམས་པ་གཅིག་ཏུ་བསྒོམ། རང་དང་སེམས་ཅན་ཐམས་ཅད་ཀྱང་དེ་ལྟར་བསྒོམས་ལ། ཁམས་གསུམ་བདུད་རྩི་བཅུད་ཀྱི་རྒྱལ་པོ་ཐམས་ཅད་ཚེ་ཡི་རིག་འཛིན་བརྙེས་པ་ཐམས་ཅད་མཆོད་པར་ཕུལ། སྐུ་ཚེ་དང་ཕྲིན་ལས་ནམ་མཁའ་དང་མཉམ་པར་གསོལ་བ་གདབ། ཐམས་ཅད་ཀྱིས་ཚེའི་དངོས་གྲུབ་བརྙེས་པར་གསོལ་བ་གདབ། བདུད་རྩིའི་བུམ་པ་ནས་ཀྱང་འཐུངས་པར་བསམས་ལ་ཚེ་རིང་བའི་སྨོན་ལམ་དཔག་ཏུ་མེད་པ་གདབ་བོ། །ལོངས་སྤྱོད་རྒྱས་པར་འདོད་ན། བླ་མ་རིན་ཆེན་འབྱུང་ལྡན་དུ་བསྒོམ། རང་དང་སེམས་ཅན་ཐམས་ཅད་ཀྱང་དེ་ལྟར་བསྒོམས་ལ། ཕྱི་ནང་གསང་གསུམ་གྱི་མཆོད་པ་དཔག་ཏུ་མེད་པ་ཕུལ་ལ་ལོངས་སྤྱོད་རྒྱས་པར་གསོལ་བ་བཏབ་སྟེ་ཞལ་ལས་ཤེས་སོ། །སྤེལ་སྔགས་མང་པོ་བཟླས་སྨོན་ལམ་མང་པོ་གདབ། ཞེན་པ་ལོག་པར་བྱ་སེར་སྣ་མེད་པའི་སྦྱིན་པ་བཏང་ལོངས་སྤྱོད་རྒྱས་པའོ། །འཁོར་རྒྱས་པ་ལ་བླ་མ་རིན་འབྱུང་དུ་བསྒོམས་ལ་རང་དང་སེམས་ཅན་ཐམས་ཅད་ཀྱང་དེ་ལྟར་བསྒོམས་དེ་བཞིན་གཤེགས་པའི་འཁོར་རྣམ་སྣང་ལ་སོགས་པ་རིགས་ལྔ་རེ་རེས་ཀྱང་ཕྱོགས་བཅུའི་སངས་རྒྱས་ཀྱི་ཞིང་ཁེངས་པར་དབུལ། དེས་ཀྱང་སངས་རྒྱས་ཀྱི་ཞིང་ཁམས་ཀྱི་ཡོན་ཏན་དཔག་ཏུ་མེད་པ་དང་བཅས་པ་དབུལ། སྒེག་མོ་ལ་སོགས་པ་ཕྱི་ནང་གི་སེམས་མ་དང་རིག་མ་བཅུ་དྲུག་ལྷ་མོ་ཉི་ཤུ་ལ་སོགས་པ་རེ་རེ་ནས་ཡོན་ཏན་དང་བཅས་པ་དབུལ། ཡང་རིག་པའི་རྒྱལ་པོ་ཁྲོ་བོའི་ཚོགས་དཔག་ཏུ་མེད་པ་ཞིང་གི་ཡོན་ཏན་དང་བཅས་པ་དབུལ། ཁྲོ་མོའི་ཚོགས་དང་འཕགས་པ་ཉན་ཐོས་ཀྱི་ཚོགས་དང་། རང་སངས་རྒྱས་ཀྱི་ཚོགས་དཔག་ཏུ་མེད་པ་ཞིང་གི་ཡོན་ཏན་བསམ་གྱི་མི་ཁྱབ་པ་དང་བཅས་པ་ཕུལ་ལ། འཁོར་དག་པ་གཙང་བའི་སྨོན་ལམ་གདབ། དེ་རྒྱས་པའི་ཕྲིན་ལས་སོ། །དབང་ལ་བླ་མ་དཔལ་རྟ་མགྲིན་ལྟར་བསྒོམ། རང་དང་སེམས་ཅན་ཐམས་ཅད་ཀྱང་དེ་ལྟར་བསྒོམ། དེ་ནས་ཕྱོགས་བཅུ་ན་བཞུགས་པའི་ཕྱག་རྒྱ་བ་ཐམས་ཅད་འཁོར་ལོངས་སྤྱོད་དང་བཅས་པཱུ་ཙར་དབུལ། ཐེག་ཆེན་གསང་སྔགས་ཀྱི་བླ་མ་ཐམས་ཅད་ཞི་བྱེད་པ། །བཀའ་གདམས་པ། རྫོགས་ཆེན་པ། དབུ་མ་བ། ཕར་ཕྱིན་པ། མངོན་པ་བ། འདུལ་བ་པ། རྫ་ཕོར་བ། དེ་ཐམས་ཅད་འཁོར་དང་ལོངས་སྤྱོད་ཕུན་སུམ་ཚོགས་པ་དང་བཅས་པར་དབུལ། དེ་ནས་གཟུགས་ཁམས་ལྷའི་རྒྱལ་པོ། བཙུན་མོ། བློན་པོ། འབངས་དང་དམག་དཔུང་གི་ཚོགས་དང་བཅས་པ་ཐམས་ཅད་དབུལ། དེ་ལ་སོགས་པ་ཕུན་སུམ་ཚོགས་པ་ཐམས་ཅད་དབུལ། དེ་བཞིན་དུ་འདོད་ཁམས་ལྷ་ཡི་རྒྱལ་པོ་དང་། ལྷ་མ་ཡིན་གྱི་རྒྱལ་པོ་དང་། སྟོང་འཁོར་ལོ་བསྒྱུར་བའི་རྒྱལ་པོ་དང་། ཁམས་ཀྱི་རྒྱལ་ཕྲན་དང་། གནས་བརྟན་དང་། དེད་དཔོན་དང་། སྐྱེས་པ་དང་། བུད་མེད་དང་། ཕྱུག་པོ་དང་ཕྱུག་མོ་དང་། འཁོར་ལོངས་སྤྱོད་ཕུན་སུམ་ཚོགས་པའི་སྣང་བ་ཐམས་ཅད་པཱུ་ཙར་དབུལ། ཁམས་གསུམ་དབང་དུ་འདུ་བར་བྱིན་གྱིས་བརླབ་ཏུ་གསོལ། ཅེས་གསོལ་བ་དང་སྨོན་ལམ་གདབ། ད་ལྟ་མངོན་དུ་གྱུར་པའི་སྣང་བ་གང་འདུག་པ་དེ་ཕུལ་ལ། དེ་སྐད་བྱའོ། །དབང་གི་ཕྲིན་ལས་སོ། །དྲག་པོའི་ཕྲིན་ལས་ལ་བླ་མ་ཕྱག་ན་རྡོ་རྗེར་བསྒོམ་ལ། རང་དང་སེམས་ཅན་ཐམས་ཅད་ཀྱང་དེ་ལྟར་བསྒོམས་ལ་ཕྱོགས་བཅུའི་ཁྲོ་བོའི་ཚོགས་དཔག་ཏུ་མེད་པ་དབུལ། དྲག་པོའི་ལས་གྲུབ་པ་ཐམས་ཅད་དབུལ། དེ་ནས་བསྒྲལ་བའི་ཞིང་བཅུ་ལ་སོགས་པའི་གདུག་པ་ཅན་ཐམས་ཅད་ཚར་གཅད་པར་གསོལ་བ་གདབ། བླ་ན་མེད་པའི་བྱང་ཆུབ་ལ་འགོད་པར་གསོལ་བ་གདབ། དེ་ནས་སྨོན་ལམ་ཡང་དེ་བཞིན་གདབ་བོ། །དྲག་པོའི་ཕྲིན་ལས་བསྒྲུབ་པའོ། །ཕྲིན་ལས་བཞི་པོ་དེ་འགྲུབ་པར་བྱེད་པ་ལ་བརྩོན་འགྲུས་དྲག་པོའི་ས་མཱ་ཏི་དགོས་པས། དེ་ལ་བླ་མ་དོན་ཡོད་གྲུབ་པར་བསྒོམ། རང་དང་སེམས་ཅན་ཐམས་ཅད་ཀྱང་དེ་ལྟར་བསྒོམ། བརྩོན་འགྲུས་ཉམས་པ་མེད་པ་ཐམས་ཅད་པཱུ་ཙར་དབུལ། ཕྱོགས་བཅུ་ན་ཉིན་མཚན་དུ་དགེ་བ་ལ་བརྩོན་ཞིང་བར་ཆད་མེད་པར་ཐམས་ཅད་པཱུ་ཙར་དབུལ། དེ་ཡང་ཡང་དབུལ། དེ་ནས་སེམས་ཅན་ཐམས་ཅད་ཀྱིས་བར་ཆད་མེད་པའི་དགེ་བ་རྩོམ་པར་བྱིན་གྱིས་བརླབ་ཏུ་གསོལ། བར་ཆད་མེད་པའི་དགེ་བ་འགྲུབ་པར་གྱུར་ཅིག་བྱའོ། །འཕྲིན་ལས་དེ་འགྲུབ་པར་བྱེད་པ་ལ། བརྩོན་འགྲུས་དྲག་པོའི་ཏིང་ངེ་འཛིན་དགོས་པས། རིགས་མཐུན་པའི་ལྷ་བླ་མ་དོན་ཡོད་གྲུབ་པར་བསྒོམས་ལ། རང་དང་སེམས་ཅན་ཐམས་ཅད་ཀྱང་དེ་ལྟར་བསྒོམ་ཞིང་། བརྩོན་འགྲུས་གྱི་ཏིང་ངེ་འཛིན་དང་ལྡན་པ་ལ་བརྩོན་འགྲུས་དྲག་པོའི་དགེ་བ་བྱིན་གྱིས་བརླབ་ཏུ་གསོལ། ཅེས་གསོལ་བ་གདབ། དེ་ཀ་ལྟར་གྱུར་ཅིག་ཅེས་ཀྱང་བྱའོ། །དེ་ནས་སྤེལ་སྔགས་བརྗོད་དོ། །འཕྲིན་ལས་ཀྱིས་འགྲོ་དོན་བྱེད་པ་ལ། སྣང་བ་ཟིལ་གྱིས་གནོན་དགོས་པས་དེ་ལ་ཀུན་རྫོབ་བྱང་སེམས་དབང་དུ་བསྡུ། དེ་ལ་བླ་མ་ཐུགས་རྗེ་ཆེན་པོར་བསྒོམས། རང་དང་སེམས་ཅན་ཐམས་ཅད་ཀྱང་དེ་ལྟར་དུ་བསྒོམས། ཀུན་རྫོབ་བྱང་སེམས་མ་ཉམས་ཤིང་བརྟན་པ་ཐམས་ཅད་པཱུ་ཙར་དབུལ། བྱང་སེམས་མི་ཉམས་པ་ལ་བརྟན་པ་ཐོབ་པ་ཐམས་ཅད་གསོལ་བ་གདབ། སྨོན་ལམ་གདབ། སྤེལ་བར་བྱའོ། །ཀུན་དྷ་བྱང་སེམས་ལ་འདི་ལྟར་བྱ་སྟེ། འཇིག་རྟེན་ཁམས་ཀྱི་ཀུན་དྷ་བྱང་སེམས་ཏིལ་འབྲུ་ཙམ་གཅིག་ཀྱང་མ་ཉམས་པ། བརྟེན་པ་རྒྱས་པ་ཐམས་ཅད་མཆོད་པར་འབུལ་ལོ། །བྱང་སེམས་མི་ཉམས་པར་གསོལ་བ་གདབ། སྨོན་ལམ་དང་སྤེལ་སྔགས་བྱའོ། །དོན་དང་བྱང་སེམས་ལ་བླ་མ་ཡུམ་ཤེས་རབ་ཀྱི་ཀྱི་ཕ་རོལ་ཏུ་ཕྱིན་པ་བསྒོམ། རང་དང་སེམས་ཅན་ཐམས་ཅད་དེ་ལྟར་བསྒོམ། ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་དེ་ལྟར་བསྒོམ། དེ་ནས་དོན་དམ་བྱང་སེམས་བརྟན་པ་མཉམ་རྗེས་མེད་པ་ཐམས་ཅད་དབུལ། རྟོགས་པ་མཉམ་རྗེས་མེད་པར་གསོལ་བ་གདབ། དེ་ནས་སྨོན་ལམ་ཀྱང་གདབ། དགེ་བ་ཡང་སྤེལ་ལོ། །ཀུན་མཁྱེན་གྱི་སངས་རྒྱས་ཐོབ་པར་བྱེད་པ་ལ་བླ་མ་འཕགས་པ་འཇམ་དཔལ་དུ་བསྒོམ། རང་དང་སེམས་ཅན་ཐམས་ཅད་ཀྱང་དེ་ལྟར་བསྒོམ